CELEX: 52012JC0015
Language: hu
Date: 2012-05-22
Title: Közös javaslat A TANÁCS RENDELETE az Elefántcsontpartnak nyújtott, katonai tevékenységekkel kapcsolatos segítségre vonatkozó korlátozások bevezetéséről szóló 174/2005/EK tanácsi rendelet módosításáról

|
			
		
		
		52012JC0015
		
			Közös javaslat A TANÁCS RENDELETE az Elefántcsontpartnak nyújtott, katonai tevékenységekkel kapcsolatos segítségre vonatkozó korlátozások bevezetéséről szóló 174/2005/EK tanácsi rendelet módosításáról /* JOIN/2012/015 final - 2012/0128 (NLE) */
			
				
		
		
			
			   	INDOKOLÁS
(1)              
A 2004/852/KKBP közös álláspont alapján a
módosított 174/2005/EK tanácsi rendelet az 1572 (2004) ENSZ BT-határozat
végrehajtása érdekében megtiltotta a katonai tevékenységekhez kapcsolódó
technikai segítség és pénzügyi támogatás Elefántcsontpart számára történő
nyújtását. Emellett megtiltotta a belső elnyomás céljára felhasználható
felszerelések Elefántcsontpartnak történő exportját, valamint az ehhez
kapcsolódó technikai segítség és pénzügyi támogatás nyújtását. A 2004/852/KKBP
közös álláspont helyébe azóta a 2010/656/KKBP tanácsi határozat lépett.
(2)              
A 2010/656/KKBP tanácsi határozatot a 2045 (2012)
ENSZ BT-határozattal összefüggésben, a fegyverembargó hatálya tekintetében
módosítja a […]-i 2012/[…]/KKBP tanácsi határozat. 
(3)              
Az Unió külügyi és biztonságpolitikai főképviselője
és a Bizottság javaslatot tesz arra, hogy az Európai Unió működéséről
szóló szerződés (EUMSZ) 215. cikkén alapuló rendelet útján léptessék
hatályba ezeket az intézkedéseket.
2012/0128 (NLE)
Közös javaslat
A TANÁCS RENDELETE
az Elefántcsontpartnak nyújtott, katonai
tevékenységekkel kapcsolatos segítségre vonatkozó korlátozások
bevezetéséről szóló 174/2005/EK tanácsi rendelet módosításáról
AZ EURÓPAI UNIÓ TANÁCSA,
tekintettel az Európai Unió
működéséről szóló szerződésre és különösen annak 215. cikkére,

tekintettel az Elefántcsontparttal szembeni
korlátozó intézkedések megújításáról szóló 2010/656/KKBP tanácsi határozatot
módosító […]-i 2012/…/KKBP tanácsi határozatra[1],
tekintettel az Unió külügyi és
biztonságpolitikai főképviselője és a Bizottság közös javaslatára,
mivel:
(1)       A Tanács 2010. október 29-én
elfogadta az Elefántcsontparttal szembeni korlátozó intézkedések megújításáról
szóló, és a 2004/852/KKBP közös álláspont[2]
hatályon kívül helyező 2010/656/KKBP határozatot[3]. A 2004/852/KKBP közös álláspont érvényre
juttatása érdekében elfogadott 174/2005/EK rendelet[4] uniós szinten érvényre juttatja a
2010/656/KKBP határozatot az Elefántcsontpartnak nyújtott, katonai
tevékenységekkel kapcsolatos segítségre vonatkozó korlátozások bevezetésével.
(2)       A 2012/[…]/KKBP határozat a
2045 (2012) ENSZ BT-határozatra tekintettel a katonai tevékenységekhez
kapcsolódó technikai segítség és pénzügyi támogatás nyújtására vonatkozó
korlátozások megszüntetésével módosítja a 2010/656/KKBP határozat hatályát.
Megszünteti továbbá a belső elnyomás céljára felhasználható
felszerelésekhez kapcsolódó technikai segítség és pénzügyi támogatás nyújtására
vonatkozó korlátozásokat.
(3)       Ezek az intézkedések az
Európai Unió működéséről szóló szerződés hatálya alá tartoznak,
ennélfogva – különösen a tagállamokban tevékenykedő gazdasági
szereplők által történő egységes alkalmazásuk biztosítása céljából –
a végrehajtásukhoz uniós szintű jogszabály szükséges.
(4)       A 174/2005/EK rendeletet
ezért ennek megfelelően módosítani kell,
ELFOGADTA EZT A RENDELETET:
1. cikk
A 174/2005/EK rendelet a következőképpen
módosul:
(1)                   
Az 1. cikk helyébe a következő szöveg lép:
„E rendelet alkalmazásában »szankcióbizottság«: az
Egyesült Nemzetek Biztonsági Tanácsának bizottsága, amelyet az Egyesült
Nemzetek Biztonsági Tanácsa 1572 (2004) számú határozatának 14. bekezdése
értelmében hoztak létre.”
(2)                   
A 2. cikk hatályát veszti.
(3)                   
A 3. cikk helyébe a következő szöveg lép:
„Tilos: 
a) az I. mellékletben felsorolt, belső
elnyomásra felhasználható felszerelések eladása, szállítása, továbbadása vagy
kivitele közvetlenül vagy közvetve – függetlenül attól, hogy azok a
Közösségből származnak-e – bármilyen elefántcsontparti személy, jogalany
vagy szervezet részére, vagy elefántcsontparti felhasználásra; 
b) tudatosan és szándékosan részt venni olyan
tevékenységben, amelynek közvetlen vagy közvetett célja vagy hatása az e cikk
a) pontjában említett ügyletek elősegítése.”
(4)                   
A 4. cikk hatályát veszti.
(5)                   
A 4a. cikk (1) és (2) bekezdésének helyébe a
következő szöveg lép: 
„(1) A 3. cikktől eltérve, annak a
tagállamnak a II. mellékletben felsorolt illetékes hatósága, amelyben az
exportőr vagy a szolgáltatást nyújtó letelepedett, az általa
megfelelőnek vélt feltételek mellett engedélyezheti az I. mellékletben
felsorolt, halált nem okozó felszerelések értékesítését, szállítását,
továbbadását vagy kivitelét, miután megállapítást nyert, hogy a szóban forgó,
halált nem okozó felszerelések kizárólag azt a célt szolgálják, hogy az
elefántcsontparti biztonsági erők a közrend fenntartásához csak megfelelő
és arányos erőt alkalmazhassanak. 
(2) A 3. cikktől eltérve, annak a tagállamnak
a II. mellékletben felsorolt illetékes hatósága, amelyben az exportőr vagy
a szolgáltatást nyújtó letelepedett, az általa megfelelőnek vélt
feltételek mellett engedélyezheti az I. mellékletben felsorolt, belső
elnyomás céljára felhasználható felszerelések értékesítését, szállítását,
továbbadását vagy kivitelét, amennyiben ezek a felszerelések kizárólag
Elefántcsontpart biztonsági ágazata reformjának támogatását szolgálják.”
2. cikk
Ez a rendelet az Európai Unió Hivatalos
Lapjában való kihirdetését követő harmadik napon lép hatályba.
Ez a rendelet teljes egészében
kötelező és közvetlenül alkalmazandó valamennyi tagállamban.
Kelt Brüsszelben, -án/-én.
                                                                       a
Tanács részéről
                                                                       az
elnök
[1]               HL L …
[2]               HL L 368., 2004.12.15., 50. o.
[3]               HL L 285., 2010.10.30., 28. o.
[4]               HL L 29., 2005.2.2., 5. o.